Hrvatski jezik (7. svibnja 2020.)

**Gustav Krklec: *Val***

**interpretacija lirske pjesme**

ROK ZA IZVRŠAVANJE ZADATKA: petak (8. 5.), do 14 sati

Zadatak i upute za rad:

* Pred nama su sati na kojima ćemo, poslije Vidrićeva *Pejzaža*, čitati i interpretirati još jednu lirsku pjesmu, a to je pjesma *Val* koju je napisao Gustav Krklec. Ona će nas mislima i maštom ponijeti u tople, ljetne dane na obalu plavog mora, na kojemu valovi veselo zapljuskuju i igraju se baš poput djece. Sigurna sam da već iz ove rečenice možete zamisliti sliku lijepog sunčanog dana i toplog uzburkanog mora, a još ćete se više moći uživjeti u te slike dok budete radili današnji zadatak i čitali pjesmu *Val*. ☺
* Prije nego što počnete čitati tu pjesmu u svojoj čitanci, imate jedan mali zadatak. Otići ćete na internet i na googleu pronaći fotografije koje prikazuju more ljeti. Vi izaberite onu sliku koja vam je najviše zapela za oko, tj. onu koja po vama prikazuje najljepši mogući morski prizor. Znate ono kad ljudi kažu da ih je nešto ostavilo bez daha? E, baš takvu sliku nađite – onu koja vas je ostavila bez daha i učinila da poželite da se sada tamo nalazite. Fotografiju skinite na svoje računalo. Taj prizor na fotografiji i opišite – opišite što se na njoj nalazi, kakav dojam na vas ostavlja i kakve osjećaje u vama budi. Možete to opisati u stihovima, pjesničkim slikama, običnim rečenicama – kako god želite. Taj opis ne mora biti dugačak, dva/tri stiha ili dvije/tri rečenice. (To možete napisati u svojoj bilježnici, samo prije toga napišite naslov današnje pjesme i njezina autora.)
* Kada ste to učinili, naći ćete na youtubeu neku pjesmu koju volite, a u kojoj se pjeva o moru. Ako ne znate takvu pjesmu, pronađite takve pjesme na internetu, poslušajte ih pa izaberite neku koja vam se najviše svidjela. To može biti domaća ili strana pjesma, svejedno je. Poslušajte tu pjesmu i dok ju slušate, zamišljajte se na fotografiji koju ste pronašli i uživajte u svojoj mašti uz morsku obalu.
* **E, sada je vrijeme da vam kažem što ćete učiniti s izabranom fotografijom, opisom koji ste napisali i pjesmom koju ste našli i poslušali. →** **Sve ćete to postaviti u komentar ispod objave na yammeru u kojoj vam dajem današnji zadatak.** Dakle, ne šaljete mi privatnom porukom, nego stavljate u komentar – da svi možemo uživati u lijepim fotografijama, opisima i pjesmama. U jedan ćete komentar moći staviti sve to – priložiti fotografiju, natipkati svoj smišljeni opis i kopirati adresu poveznice na pjesmu na youtubeu.
* Tek kada to sve učinite i postavite u komentar ispod objave na yammeru, onda ćete pročitati pjesmu *Val* u svojoj čitanci kako biste vidjeli kako more i valove doživljava pjesnik Gustav Krklec.

**I to je to za danas! Uživajte u ovom zadatku! ☺**